Overblik: Det største banklæk

Skat sad på hænderne i fem år i sag om danskeres gemte milliarder.

2008

Hervé Falciani, en it-medarbejder i HSBC Private Bank, har kopieret omkring 130.000 kunders data. I slutningen af året opdages tyveriet, og han flygter fra Schweiz.

2009

De franske skattemyndigheder får lækagen fra Hervé Falciani og indleder efterforskning af skatteunddragelse blandt franske statsborgere.

2010

Flere landes myndigheder får data fra lækagen fra Frankrig, heriblandt Tyskland, Spanien og Storbritannien. Skat i Danmark foretager sig intet.

September 2013

En DR-journalist henvender sig til Skat for at få svar på, om Skat har bedt om at få HSBC-listen fra de franske myndigheder. Skat svarer ikke og forfølger ikke sagen yderligere.

Februar 2015

Politiken og 56 andre medier afslører verdens største banklækage i projektet SwissLeaks. De lækkede data viser, at i alt 666 milliarder kroner var gemt i den schweiziske gren af HSBC i 2006-07. Heraf stammer et milliardbeløb framere end 300 danskere.

Marts 2015

Som følge af Politikens dækning efterspørger Skat lækagen fra de franske myndigheder og får på en krypteret cd 401 filer med danske relationer fra HSBC i Schweiz.

Sagen fører til nye retningslinjer i Skat, der nu »af egen drift skal tage initiativ til at indhente relevante oplysninger« i lækagesager.

April 2015

Daværende skatteminister Benny Engelbrecht (S) får en næse af Folketingets Skatteudvalg for Skats håndtering af lækager, herunder HSBC-sagen.

November 2015

En schweizisk domstol idømmer Hervé Falciani fem års fængsel in absentia for finansiel spionage, datatyveri og brud på bankhemmeligheden.

Marts 2017

Skat oplyser, at myndigheden nu har rejst 49 sager om skatteunddragelse fra lækagen. Fra sagerne forventer Skat at kunne inddrive 96 millioner kroner.

Vis mere